
İŞİN ÜMUMİ SƏCİYYƏSİ

Mövzunun aktuallığı və işlənmə dərəcəsi. Dil fəaliyyətinin ünsiyyət prosesində öyrənilməsi müasir dilçiliyin əsas problemlərindən biridir. XX əsrin sonuna qədər dilçilikdə əsas diqqət dilin sistem və struktur təşkilinin öyrənilməsinə yönəlmişdir. Hazırda isə dilçilərin diqqəti ünsiyyət prosesini idarə edən müxtəlif amillərin təhlilinə yönəlməkdədir. 
Dilin real zaman çərçivəsində konkret istifadəsi sonsuz təsadüflər toplusu, dil sisteminin dildənkənar amillərlə qarşılıqlı əlaqəsinin nəticəsi hesab edilir. Qeyd etməliyik ki, bu nöqteyi-nəzərdən dilçilikdə N.Xomskinin konsepsiyaları daha çox diqqət cəlb edir. Onun nəzəriyyələrinə əsasən, insan dilin təhlilində əsas amil hesab olunur.
Dilin öyrənilməsinə xüsusi yanaşma N.Xomskinin dil səriştəsi (kompetens) və dilin işlənməsi (performansı) nəzəriyyəsinə söykənir
. Bu nəzəriyyələrə görə, dilçiliyin mərkəzi tədqiqat obyekti dil daşıyıcılarının beynindəki dəyişməz, istifadədən asılı olmayan işarələr sistemi və ya qrammatikadır.
N.Xomski həmişə “ideal danışan” və “ideal dinləyən” modelini əsas götürərək, dil daşıyıcılarının ana dili bilgisinə söykənərək onların danışıqda və ya eşitmədə insani niyyətlərinin sirlərini açmağa çalışır. 

N.Xomski nəzəriyyələrinin ana xəttini dillərin hansı ümumi sərhəd və məhdudiyyətlər çərçivəsində fəaliyyət göstərməsini müəyyənləşdirmək təşkil edir. Dilin hansı mental sistem və mexanizmlərə əsaslanmasını aşkar etmək onun mövcud nəzəriyyələrinin əsasında durur. Yuxarıda sadalananlarla yanaşı, məhdudiyyətlərin və sxemlərin anadangəlmə olması fikrinə də N.Xomskinin minimalist proqramında rast gəlmək olur
. 
Dil haqqında elmin hazırkı mərhələsində insanın təfəkkürü və fəaliyyəti ilə əlaqəli müxtəlif dil hadisələrinin araşdırılması xüsusi aktuallıq kəsb edir. Bu baxımdan N.Xomskinin nəzəriyyələrinin rolu əvəzolunmazdır.
Müasir ingilis dilində N.Xomskinin minimalist proqramı kontekstində transformasiya məsələləri mühüm rol oynayır və bu barədə müxtəlif aspektlərdə əsərlər yazılsa da cari mövzu Azərbaycan dilində indiyə qədər ayrıca və əsaslı şəkildə tədqiq olunmamışdır. 

Tədqiqat işi ingilis dilində Noam Xomskinin minimalist proqramı kontekstində sintaktik səviyyədə transformasiya məsələlərinin tədqiqinə həsr olunmuşdur.
Dissertasiyada N.Xomskinin minimalist proqramı kontekstində transformasiyalar ilk dəfə olaraq sistemli şəkildə təhlil olunur. Aparılmış təhlillərin nəticəsində müəyyən elmi nəticələr ortaya çıxarılmışdır. İrəli sürülən nəzəri fikirləri əsaslandırmaq üçün Azərbaycan, rus və ingilis dillərində olan materiallardan istifadə edilmişdir. 

Dissertasiya işində transformasiyalarla bağlı əvvəlki nəzəriyyələrdəki mövcud mürəkkəblik araşdırılmış və onların aradan qaldırılmasına cəhd edilmişdir. Buna nümunə olaraq linqvistik səviyyədəki təqdimat sayının azaldılması və ingilis dilinin sintaktik səviyyəsində cümlələrin təhlili zamanı X ştrix nəzəriyyəsinin əvəzinə elementsiz sintaktik quruluşun istifadəsini göstərmək olar.

Mövzunun işlənmə dərəcəsinə gəldikdə isə qeyd etmək lazımdır ki, ötən əsrin 50-ci illərindən etibarən N.Xomskinin nəzəriyyələri dilçilik elmi üçün mühüm əhəmiyyət kəsb etmiş və nəticədə alimin konsepsiyalarına dair aparılan tədqiqatların sayı artmağa başlamışdır. 
N.Xomski nəzəriyyələrinin araşdırılması ilə xarici dilçilikdə L.Antoni, N.Hornştayn, R.Barski, C.Beks, C.Otero, N.Riter, P.Suren, M.Tomas, rus dilçiliyində L.N.Viktorovna, A.A.Kibrik, İ.A.Melçuk, Y.Testeles, L.Zasorina, T.Nikolayeva, Azərbaycan dilçiliyində F.Y.Veysəlli, A.Y.Məmmədov, A.H.Veysəlova, T.M.Əkbərova, N.Ə.Əliyeva və b. məşğul olmuşlar. 

N.Xomskinin minimalist proqramını dəstəkləyən A.Radford yazır ki, bu proqramla N.Xomski dil nəzəriyyəsinin inkişafına kömək edən konseptual bir çərçivə təqdim edir.

P.Seuren yazır ki, bu proqramda N.Xomski bütün dillər üçün vacib olan sabit prinsiplər toplusunu təqdim edir. Bu topluda uşağın tədricən əldə etdiyi dil sisteminin vacib xüsusiyyətləri əks olunur.

L.Antoni və N.Hornştayn yazırlar ki, N.Xomskinin minimalist proqramının əsas məqsədlərindən biri insanın dil bilgilərinin aktual danışıqda bir sıra qeyri-relevant şərtlərlə həyata keçirməsinin prinsiplərini və parametrlərini öyrənməkdir. 

F.Y.Veysəlli N.Xomskinin dilçilik görüşlərini geniş şəkildə araşdırmış və insanın təfəkkürü və fəaliyyətilə əlaqəli müxtəlif dil hadisələrinin həllinə diqqət yönəltmişdir. F.Y.Veysəlli yazır ki, “dilin istənilən vahidi iki tərəflidir və onun müəyyənləşməsində hər iki tərəf nəzərə alınmalıdır, yəni N.Xomskinin iddia etdiyi kimi, danışan-dinləyən komponentlərinin vacibliyi mütləq nəzərə alınmalıdır”
. 

A.Y.Məmmədov N.Xomskinin “Dil və təfəkkür” əsərini Azərbaycan dilinə tərcümə etmiş
 və bununla da Azərbaycan dilçiliyinə böyük töhfə bəxş etmişdir. Əsərdə N.Xomski dil və təfəkkürün qarşılıqlı əlaqəsinə toxunur və dilin anadangəlmə olması ideyasını əsaslandırmağa çalışır. Qeyd edilən əsərdə alt və üst qatlar nəzəriyyəsinə də yer verilir. 

Tədqiqatın obyekti və predmeti. Tədqiqat işinin obyektini N.Xomskinin minimalist proqramı çərçivəsində mövcud olan transformasiyalar təşkil edir. 

Tədqiqatın predmetini sintaktik səviyyədə transformasiyasının tədqiqi və təhlilindən əldə edilən nəticələrin ümumiləşdirilərək sistemləşdirilməsi təşkil edir. 

Tədqiqatın məqsəd və vəzifələri. Tədqiqat işinin əsas məqsədi N.Xomskinin minimalist proqramı kontekstində transformasiyaları araşdıraraq sintaktik səviyyədəki strukturların əhatə dairəsini müəyyənləşdirmək və bu sahədə olan yenilikləri aşkara çıxarmaqdan ibarətdir.

Tədqiqatda transformasiyaların sintaktik səviyyədəki təhlili, sintaktik əlaqələrdəki məhdudiyyətlər araşdırılır. Bu məqsədə nail olmaq üçün aşağıdakı vəzifələrin yerinə yetirilməsi nəzərdə tutulmuşdur: 

– törəmə qrammatika modellərinin tarixi inkişafını tədqiq etmək və sistemləşdirmək;

– universal qrammatikaya xas uyğunluq meyarlarını araşdırmaq, aydınlaşdırmaq və konkretləşdirmək;

– elementsiz sintaktik quruluşda qoşa budaqlanma və əsas söz prinsipinin təsirini aşkarlamaq;
– əsas məna daşıyan sözün transformasiya növlərini müəyyənləşdirmək və Əsas söz məhdudiyyətini və Məkana mənsubluq prinsipini müəyyən etmək;

– köhnə ingilis dilində, eləcə də müasir ingilis dilində əsas məna daşıyan sözün transformasiyasını nəzərdən keçirmək və nümunələrlə əsaslandırmaq;

– şəkilçi yerdəyişməsi prosesinin sərhədlərini müəyyən etmək və sual sözünün transformasiyasında Tərkib hissəsinin idarə olunması əlaqəsini ortaya çıxarmaq;

– transformasiyalar zamanı istifadə olunan konvergentlik və payd-paypinq (bütöv sintaktik quruluşun tədrici transformasiyası) anlayışlarına aydınlıq gətirmək və təhlil etmək;

– kənarda qalma və sol budaq məhdudiyyəti məfhumlarını müəyyənləşdirmək və onların xüsusiyyətlərini araşdırmaq;

– xüsusi sual, nida cümlələri və təyin budaq cümlələrində Wh ilə başlayan sözlərin önə keçməsi hallarını nəzərdən keçirib təhlil etmək;

– tam əlavəedici element filtri və daxili mübtəda fərziyyəsinin mahiyyətini açmaq.
Tədqiqat metodları. Dissertasiya işində müşahidə, təsviri, komponent təhlili, linqvistik təhlil və transformasiya metodlarından geniş istifadə olunmuşdur.

Müdafiəyə çıxarılan əsas müddəalar:

– universal qrammatikanın meyarları minimalist proqramın ana xəttini təşkil edir; 

– minimalizmdə söz birləşmələri və cümlələrin yaranmasına yanaşma ənənəvi dilçilikdə mövcud olan yanaşmadan fərqlidir; 

– ingilis dilində əsas və köməkçi feillərin transformasiyasında konstituentin surətinin yaradılması mühüm rol oynayır;

– cümlələrin budaqlar vasitəsilə təqdimatı onların alt qatının aşkarlanmasını təmin edir;

– əvvəldə işlədilən konstituent özü ilə birgə əsas sözü önə doğru transformasiyaya təhrik edir; 

– GPP (genişlənmiş proyeksiya prinsipi), ZMN (zaman) kimi kateqorik xüsusiyyətlər transformasi​yada mühüm rol oynayır;

– sintaktik quruluşlardakı mövcud məhdudiyyətlər transformasiyanı müvafiq çərçivəyə salır; 

– bir sintaktik quruluşda bir neçə transformasiya ola bilər, bu zaman çevrilimlər ardıcıl və dövrü şəkildə baş verir; 

– bəzi Wh ilə başlayan sözlərin transformasiyası zamanı sintaktik arqumentin transformasiyası baş verir.
Tədqiqatın elmi yeniliyi. Sintaktik quruluşlardakı mövcud transformasiyaların sistemli şəkildə araşdırılması təqdim olunmuş dissertasiya işinin elmi yeniliyini təmin edir. Bu tədqiqat işində mövcud dil materiallarına, həmçinin elmi-nəzəri mənbələrə istinadən ilk dəfə sintaktik quruluşlarda mövcud prinsiplər, parametrlər və sintaktik əlaqələrdəki məhdudiyyətlər hərtərəfli təhlil olunur və elmi ictimaiyyətə təqdim olunur. 
Tədqiqatın nəzəri və praktik əhəmiyyəti. Dissertasiyada minimalizm cərəyanı və onun fərqli sintaktik quruluşlardakı xüsusiyyətləri araşdırılır. Minimalist proqramı kontekstində əsas məna daşıyan sözün, Wh ilə başlayan sözün və sintaktik arqumentin transformasiya xüsusiyyətlərinin tədqiq edilməsi və bu tədqiqat nəticəsində alınan nəzəri fikirlərin ümumiləşdirilməsi tədqiqatın nəzəri əhəmiyyətini təmin edir. Yuxarıda sadalanan bütün məsələlər, ümumi dilçiliyin, xüsusilə də struktur dilçiliyinin inkişafında əhəmiyyətli rol oynayır. Tədqiqat işindən əldə edilən nəticələr dilçiliyin bir sıra sahələrində, ümumiləşdirmə və qənaətlər isə, bu istiqamətdə aparılan tədqiqat işlərində uğurla tətbiq edilə bilər. Bu baxımdan, dissertasiya işindən ingilis dilinin qrammatikasının tədrisinin yuxarı pilləsində, ümumi dilçilik fənni ilə bağlı mühazirə və seminarlarda istifadə etmək olar.
Aprobasiyası və tətbiqi. Tədqiqat işi ilə əlaqədar müxtəlif beynəlxalq və Respublika konfranslarında məruzələrlə çıxış edilmiş, dissertasiyanın ayrı-ayrı fəsillərinin məzmununu əks etdirən məqalə, tezis və konfrans materialları müxtəlif dövrü jurnal və toplularda işıq üzü görmüşdür. Elmi işin fəsilləri kafedra iclaslarında məruzə edilmişdir.

Dissertasiya işinin yerinə yetirildiyi təşkilatın adı. Tədqiqat işi Azərbaycan Dillər Universitetinin İngilis dilinin qrammatikası kafedrasında yerinə yetirilmişdir.

Dissertasiyanın struktur bölmələrinin ayrılıqda həcmi qeyd olunmaqla dissertasiyanın işarə ilə ümumi həcmi. Dissertasiya işi giriş, 3 fəsil, nəticə, istifadə edilmiş ədəbiyyat siyahısı, əlavələr və ixtisarlardan ibarətdir. Dissertasiyanın Giriş hissəsi 6 səhifə (9129 simvol), I fəsil 39 səhifə (71199 simvol), II fəsil 52 səhifə (83834 simvol), III fəsil 45 səhifə (72155 simvol), Nəticə hissəsi 4 səhifə (6342 simvol) olmaqla, işarə ilə ümumi həcmi 242659 simvoldur.

İŞİN ƏSAS MƏZMUNU
Dissertasiya işinin “Giriş” hissəsində mövzunun aktuallığı əsaslandırılır, işin obyekt və predmeti, məqsəd və vəzifələri, əsas tədqiqat metodları, müdafiəyə çıxarılan əsas müddəaları, elmi yeniliyi, nəzəri və praktik əhəmiyyəti barədə məlumat verilir. 

Dissertasiya işinin I fəsli “Sintaksisə dair nəzəri yanaşmalar” adlanır. Bu fəsil üç yarımfəsildən ibarətdir: “Dilçiliyin N.Xomskiyəqədərki dövründə sintaksisə dair nəzəri yanaşmaların N.Xomski yaradıcılığına təsiri”, “Dilçiliyin minimalizməqədərki dövründə strukturalizmlə əlaqəli sintaktik nəzəriyyələr”, “Universal qrammatika minimalizmin əsası kimi”.
Dilçilikdə sintaksis termini iki mənada işlənir: 1) dilin sintaksisi, yəni dilin sintaktik quruluşu, 2) qrammatikanın bir şöbəsi kimi. Qrammatikanın bir şöbəsi kimi sintaksis iki böyük bəhsdən ibarətdir: söz birləşməsi sintaksisi və cümlə sintaksisi
. 

XX yüzilliyin 60-cı illərində mətn sintaksisi də buraya əlavə edilmişdir. Y.Testeles bununla bağlı yazır: “Sintaksis bir-biri ilə bağlı sözlərdən ibarət söz birləşməsi və cümlələrlə məşğul olduğundan əlaqə anlayışı və onun ifadə üsulu sintaksisdə əsas məqamlardandır. Sintaksis qrammatikanın bir hissəsi olaraq, söz birləşməsi və cümlə kimi vahidlərdən bəhs edir”
.

L.Kelner qrammatikanın sintaksis və morfologiyaya bölündüyünü qeyd edir: “morfologiya qrammatik formaları, sintaksis isə bu formaların funksiyalarını və münasibətlərini öyrənir”
.

N.Ə.Əliyeva morfologiya və sintaksis arasındakı fərqi üzvi və qeyri-üzvi kimya arasında olan fərq ilə müqayisə edir. O yazır: “Qeyri-üzvi kimyada molekul iyerarxik təşkil olunmuş obyektdir, lakin burada iyerarxiya sadədir və ünsürlər arasında iyerarxiya asanlıqla müəyyənləşdirilir. Üzvi kimyada atomlar daha mürəkkəb iyerarxik struktura malik molekullar yaradır və bu atomların keyfiyyət və kəmiyyəti haqqında məlumat üzvi maddənin strukturu və xüsusiyyətlərini təyin etməyə imkan yaratmır”
. 

F.Y.Veysəlli ənənəvi dilçilikdə sintaksisin əsas məsələlərini araşdırır. O yazır ki, müasir dilçilik haqlı olaraq bu fikirdədir ki, qrammatika, o cümlədən onun tərkib hissəsi olan sintaksis qaydalar və təlimatlar kodeksi olmamalıdır. “Qrammatika əsasən “bu nədir?” sualına cavab verməli, düzü səhvdən və ya əyridən seçməlidir. Hər bir dilin ayrı-ayrı danışan şəxslərdən asılı olmamasını demək çətin olsa da, bu bir həqiqətdir. Qrammatika kodifikasiyalaşmış norma kimi təbii görünüşü əsaslandırmalı, yaxşını pisdən ayırmağı bacarmalıdır” 
.
N.Xomski bununla bağlı yazır: “Bundan sonra mən dil dedikdə cümlələr çoxluğunu (sonlu və sonsuz) nəzərdə tuturam; bu cümlələrdən hər biri uzunluq baxımından sonu olan elementlərin sonsuz çoxluğundan düzəlir”
. 

L.Blumfild isə sintaksisi söyləmlərin ardıcıllığını öyrənən elm kimi müəyyənləşdirirdi
. 

F.Y.Veysəlli yazır ki, ümumi mənada götürdükdə sintaksis danışıq aktında dil vahidlərinin sintaqmatik oxda gələ bilməsi qaydalarını üzə çıxarmalıdır. Burada iki məsələ xüsusi vurğulan​malıdır: 1) struktur əlaqələrin öyrənilməsi; 2) semantik əlaqələrin öyrənilməsi
.
Bu da onu göstərir ki, sintaksis söz birləşmələrindən fərqli olaraq, implisit və ya eksplisit mərkəzi olan konstruksiyaları öyrənir, onların struktur (quruluş xüsusiyyətlərini), semantik (məna xüsu​siyyətlərini) və praqmatik (işlənməsi xüsusiyyətlərini) tədqiq edir. 

Birinci fəslin ikinci yarımfəsli “Dilçiliyin minimalizməqədərki dövründə strukturalizmlə əlaqəli sintaktik nəzəriyyələr” adlanır. Bu yarımfəsildə strukturalizmin yaranma tarixindən, keçdiyi inkişaf yolundan bəhs olunur və onun əsas müddəalarına aydınlıq gətirilir.

Bütövlükdə XX yüzillik elmlərin inkişafı dövrü kimi tanınır. Dilçilik elmi də bundan öz töhfəsini götürmüşdür, belə ki, həmin əsrin I yarısında kiçik zərrəciklər dünyasının mövcudluğu fizika elminə məlum oldu. Müşahidə oluna bilən hər hansı bir hadisənin onu təşkil edən daha kiçik ünsürlərə bölünə bilməsi faktı aşkar olundu. Hər hansı bir hadisənin strukturunu bir-biri ilə qarşılıqlı münasibətdə olan hadisə, əşya və ya proses əmələ gətirir. 

XX yüzillikdə struktur anlayışı iki aspektdə qəbul edilirdi:

1. Bu adın başlığı altında bütövlük nəzərdə tutulurdu. Bu zaman struktur həmin obyekti təşkil edən ünsürlərin daxili əlaqələrinin təhlilini əhatə edir.

2. Bu anlayış konkret reallıqdan ayrı götürülürdü. Struktur anlayışı təmiz forma və əlaqələr kimi nəzərdən keçirilirdi.

Nəhayət struktur anlayışı dilçiliyə daxil olur. Müasir struktur dilçiliyə müxtəlif cərəyanlarda fərqli yanaşma sərgilənir. Mövcud fərqliliklər arasında ümumi cəhətlərə də rast gəlmək mümkündür.

Daxili qanunauyğunluqları ilə xüsusi sistem təşkil edən dil müxtəlif yanaşma və üsulların tətbiqi ilə araşdırılsa da, onun mürəkkəb təbiətindən qaynaqlanan bir sıra məsələlər hələ də lazımi səviyyədə öyrənilməmiş, xüsusilə dilin tətbiqi ilə bağlı məqamlar diqqətdən kənarda qalmışdır. Dilin struktur baxımından öyrənilməsi onu sistem kimi dərk etməyə şərait yaratsa da, insanın özünü ifadə və ünsiyyət imkanlarını əks etdirən tətbiqi istiqamətin, danışıq pro​sesinin təhlili müasir qloballaşma dövründə daha aktual görünür
.
I fəslin “Universal qrammatika minimalizmin əsası kimi” adlı yarımfəslində universal qrammatika nəzəriyyəsi müzakirə olunur. Universal qrammatikanın şərtləri müəyyən edilir və onun hansı səbəblərdən minimalizmin əsası kimi qəbul edilməsi izah edilir. 

İnsanların öz dillərində mövcud olan məhdud sayda materialdan qeyri-məhdud şəkildə istifadə edə bilməsi fikri V.fon Humboldta məxsusdur və bu fikir N.Xomskinin generativ qrammatika nəzəriyyəsinin əsasında dayanır
.

XIX əsrdə dilçilikdə böhran yaranır və buna görə də universal qrammatika nəzəriyyəsi qüvvədən düşməyə başlayır. N.Xomski bunun səbəbini strukturalistlərin rasionalist ideyaya arxa çevirmələrində görürdü. XX əsrdə isə N.Xomski yenidən bu nəzəriyyəyə diqqətləri cəlb etməyi bacardı. N.Xomskinin universallıq ideyası dillə təfəkkür arasındakı qarşılıqlı əlaqəyə əsaslanır. Bu da bir daha N.Xomskinin R.Dekartın rasionalist fikirlərinə rəğbət bəsləməsinə sübutdur
.

Ənənəvi qrammatika sintaksisi dildə mövcud olan söz birləşmələri və cümlələr kimi müxtəlif sintaktik quruluşlar əsasında təsnif edir (taksonomik şəkildə). N.Xomski isə qrammatikanın öyrənilməsində tamam fərqli bir yanaşmaya – idraki yanaşmaya (cognitive approach) üstünlük verir. Onun məhz bu yanaşmanı seçmə səbəbi təbii dil daşıyıcısının ana dilində instinktiv səviyyədə məharətə malik olması idi
.

Dilin mənimsənilməsinə dair araşdırmaları isveçrəli psixoloq J.Piaje məktəbəqədər yaşda olan uşaqlar üzərində aparmışdır. Onun fikrinə görə, uşaqlarda müəyyən əqli inkişaf mexanizmləri mövcuddur. Bu mexanizmlərdən asılı olaraq uşaq dili müəyyən yaş və mərhələdə mənimsəyir
.

N.Xomski isə bu fikirlə razılaşmayaraq “Dil və Təfəkkür” kitabında yazır: “Mənə aydın deyil ki, Piaje müzakirə etdiyi mərhələlərdən birindən-digərinə keçidin əsası kimi nəyi götürür”
.

Buradan aydın olur ki, N.Xomski uşağın əqli inkişafını dilin mənimsənilməsi üçün şərt hesab etmir. J.Piaje isə 7 yaşınadək uşağın ətraf aləmdən məlumat toplamasından sonra mükəmməl şəkildə danışa bildiyini iddia edir. Biz də N.Xomskinin fikri ilə razılaşırıq, çünki əqli cəhətdən geri qalan uşaqların dil qabiliyyətinin olması bu gün də bir faktdır.

Universallıq ideyası öz əsasını Por-Royal qrammatikasından götürmüşdür. Bu qrammatikanın həmin dövrdə mövcud digər qrammatikalardan fərqli xüsusiyyəti onun sadəcə qaydalar qoymağın əksinə izahlı təbiətə malik olmasıdır. Por-Royal qrammatikası N.Xomskinin dilçilik görüşlərinə olduqca çox təsir etmişdir, çünki hər iki nəzəriyyə forma və məna arasındakı fərqə olan diqqəti universallıq baxımından tələb edirdi
.
N.Xomski dillə beynin əlaqəsinin mövcudluğunu əsas gətirərək idraki dilin varlığı qənaətinə gəlmiş və universal qrammatika nəzəriyyəsinin əsasını qoymuşdur. Bu nəzəriyyə insani dillərə xas olan universal qrammatikanın xüsusiyyəti haqqındadır
. 

“Əsas məna daşıyan sözün transformasiyası” adlı II fəsil dörd yarımfəsildən ibarətdir.

Birinci yarımfəsil “Minimalizmdə sintaktik quruluş anlayışı” adlanır. Bu yarımfəsildə bütün dil quruluşlarına rəhbərlik edən prinsiplər müəyyən edilmiş və ingilis dilinin sintaktik səviyyəsindəki quruluşlar üçün səciyyəvi olan parametrlərin işlənmə məqamları müzakirə edilmişdir. Sintaksisdə qoşalıq və binar prinsipinin bütün quruluşlara başçılıq edə biləcək əsas prinsip olması müəyyən olunur. 

Sintaktik quruluşda söz birləşmələri və cümlələr bir neçə birləşdirmə əməliyyatı nəticəsində əmələ gəlir. Sintaktik səviyyədə olan vahidlər daha böyük tərkib hissəsi əmələ gətirmək üçün bir cüt tərkib hissələrində birləşir. Nəticədə mövcud quruluş Ağac diaqramında (Tree Diagram) təqdim edilə bilər. Bu nöqteyi-nəzərdən söz birləşmələrinin və cümlələrin qurulması yollarına yaxından nəzər salmaq mümkün olur. Beləliklə, söz birləşmələrinin və cümlələrin əmələ gəlməsi, yəni qurulması yollarına yaxından baxmaq mümkün olur. Fikrimizi aydınlaşdırmaq üçün iki sadə sözdən söz birləşməsinin necə əmələ gəlməsinə nəzər salaq:

A: What are you trying to do? (Sən nə etməyə çalışırsan?)

B: Please everybody. (Hər kəsi məmnun etməyə çalışıram)
.

Təqdim olunmuş cümlələrdə ikinci natiqin nitqində iki sadə sözün, yəni try feili ilə you əvəzliyinin birləşdirilməsinin ən sadə yolu göstərilir. Buradan da aydın görünür ki, please everybody söz birləşməsi ismi xüsusiyyətlərdən daha çox feili xüsusiyyətlərə malikdir. Qeyd olunmuş xüsusiyyətlərə təqdim olunmuş söz birləşməsinin malik olması onun sintaktik quruluşda sadə feil kimi eyni mövqeyə yiyələnməsindən irəli gəldiyini düşünürük. Daha dəqiq desək, bu quruluşun məsdər ədatı to hissəciyindən sonra gəldiyinə görə, belə bir qənaətə gəlirik: I am trying to please everybody. (Mən hamını məmnun etməyə çalışıram).

Söyləmin semantik xüsusiyyətlərinə nəzər saldıqda eyni nəticəyə gəlirik. Please you söyləmi fəaliyyət bildirir, insanın xarici görünüşünün təsvirini vermir. Please you söyləmində əsas məna daşıyan please sözüdür, buna görə də please everybody söyləmi feili ifadədir. Feili söyləm FS kateqoriya nişanına aid olur. Feili söyləmi ənənəvi labelled bracketing (Hüdudlu mötərizə) texnikasından istifadə edərək aşağıdakı kimi təqdim etmək olar: [FS[F please][Ə everybody]] 

Hüdudlu mötərizə texnikasının əvəzinə Hüdudlu ağac diaqramı (Labelled tree diagram) vasitəsilə mövcud quruluşu daha aydın görmək mümkündür.

Qrafik 2.1.2
Bu ağac diaqramında ifadə olunan fikir əvvəldən please everybody söz birləşməsinin feili söyləm olmasıdır. FS-in iki tərkib hissəsi mövcuddur: feil (F) please və əvəzlik (Ə) everybody. Please feili mövcud söyləmin əsas sözü olaraq please everybody söyləminin qrammatik və semantik xüsusiyyətlərini müəyyənləşdirən əsas sözdür. Bu məqamda daha bir texniki söyləm meydana gəlir, yəni FS please everybody please feilinin təqdimatıdır. Deməli, mövcud təqdimat please sözünün müvafiq növündən olan hər hansı bir tərkib hissəsinin birləşməsindən əmələ gələn daha geniş bir söyləmdir. Burada please feilinə birləşdirilən tərkib hissəsi complement – vasitəsiz tamamlıq funksiyası daşıyan everybody əvəzliyidir. Söz birləşməsinin əsas sözü olan please feili asılı söz olan everybody əvəzliyinin qrammatik xüsusiyyətlərini müəyyənləşdirir. Belə olduğu təqdirdə please təsirli feil olduğuna görə, o, təsirlik halda olan feil tələb edir və bu tələbat da təmin edilir. Everybody əvəzliyi təsirlik hal kimi fəaliyyət göstərə bilir. Yuxarıda təqdim olunmuş ağac diaqramı mötərizələnmiş quruluşa bərabər hesab olunur. Həm ağac diaqramı ilə, həm də Hüdudlu mötərizə ilə təqdim olunmuş please everybody söz birləşməsinin quruluşu haqqında aydın şəkildə eyni məlumatla təmin olunuruq. Mötərizə və ağac diaqramı arasındakı mövcud fərqliliklər sadəcə təqdimatda, yəni simvollarda olur. Ağac diaqramında hər bir kateqoriya tək hüdudlu (labelled) qovşaqlar tərəfindən təqdim edilir (yəni FS, F və yaxud Ə kimi kateqoriya nişanları tərəfindən). Hər bir halda F/Feil, Ə/Əvəzlik kimi müvafiq sözlərin bütün qrammatik xüsusiyyətlərini təsvir edən kateqoriya nişanları qrammatik xüsusiyyətlərin stenoqrafik qısaltmaları hesab olunmalıdır. Məsələn, everybody əvəzliyi hüdudlu mötərizədə iştirak etdikdə, ikinci şəxs və təsirlik hal kimi bir sıra xüsusiyyətləri daşıyır, halbuki bu xüsusiyyətlər PRN-Ə kateqoriya nişanında göstərilməmişdir. 

Minimalizm cərəyanının əsas məqsədi söz birləşməsi və cümlələrin formalarını idarə edən ümumi quruluş prinsiplərini aşkar etmək olduğundan bu məqamda müzakirələr ümumiləşdirilməlidir. Biz belə hesab edirik ki, bütün söyləmlərin yuxarıda göstərilən şəkildə əmələ gəldiyi fərz edilərsə, daha geniş tərkib hissələrini formalaşdırmaq üçün iki komponent qoşa (cüt) birləşdirilən qovşaq əməliyyatı tərəfindən formalaşdırıla bilər. Yuxarıda təqdim olunmuş please everybody söyləmi məhz bu yolla yaran​mışdır.
İkinci fəslin ikinci yarımfəsli “Minimalizimdə sintaktik əlaqə anlayışı” adlanır. Bu yarımfəsildə sintaktik əlaqə anlayışları tədqiq olunur və onların sintaksisdə rolları geniş şəkildə müzakirə olunur. 

Dil vasitəsilə ünsiyyət yaratmaq üçün dilin kiçik mənalı vahidi olan sözlərin birləşərək cümlələr əmələ gətirməsi labüddür. Ünsiyyətin ən kiçik vahidi cümlə hesab edilir. 

Sadə cümlənin strukturunun təsvirində cümlə üzvü və sintaktik əlaqələr anlayışlarından istifadə olunur:

1. Cümlə üzvlərini fərqləndirmək üçün həmin sözü təyin edən hadisə və ya predmetə suallar verilir. Bu üsul birmənalı təhlil üçün kifayət deyildir. Əsasən cümlənin əsas və ikinci dərəcəli üzvlərinin fərqləndirilməsi zamanı çətinliklər yaranır.

Cümlənin zirvəsi mübtəda hesab olunur, xəbər isə ondan asılı element sayılır, lakin bir sıra dillərdə xəbər mübtədadan daha çox müstəqilliyə malikdir. Bu özünü onda büruzə verir ki, cümlənin düzgünlüyünü pozmadan xəbəri atmaq olmaz, lakin cümlənin bir çox tiplərində mübtədanın olmaması norma hesab edilir.

2. Sintaktik əlaqələrin aşağıdakı tipləri nəzərə çarpır: predikativ və predikativ olmayan, tabelilik və tabesizlik; tabeli əlaqələr uzlaşma, idarə və yanaşma tiplərinə bölünür
.

Məntiqi cəhətdən tabelilik və tabesizlik əlaqələri müqayisə edilə bilməz, belə ki, tabesizlik – əlaqə yox, məntiqi bağlamadır, tabelilik isə həqiqətən sözün əsl mənasında binar əlaqədir.

Tabelilik əlaqələrin tipləri və cümlənin üzvlərinin növləri arasında müəyyən asılılıq mövcuddur. Lakin bu asılılığın səciyyəsi tədqiq edilməmişdir, ona görə də birindən digərinin təhlilinə keçməyin necə olması aydın deyildir.

T.M.Əkbərova yazır ki, “sintaksis sözlər arasındakı əlaqələri öyrənir. Sintaktik əlaqələr subtitusiya vasitəsilə müəyyən edilir və onları üç növü vardır: subordinativ əlaqə təşkil edən birləşmələrə bütöv birləşmənin funksiyası vasitəsiz iştirakçıların mənası bütün birləşmə ilə bağlı olur: təvazökar insan, qəhrəman xalq və s. Subordinativ əlaqə üzrə düzələn birləşmələrə subordinativ və ya modifikasion birləşmələr deyilir. Bu birləşmələrdə iştirakçıların biri digərini təyin edir. Subordinativ əlaqələrlə formalaşan birləşmələrin vasitəsiz iştirakçıları arasında predikativ əlaqə yoxdur”
.

Bu kimi vasitəsiz iştirakçılar arasında predikativ əlaqə olmayan söyləmləri O.Yespersen funksional söyləmlər adlandırmışdır
. 

İkinci fəslin üçüncü yarımfəslində əsas məna daşıyan sözün transformasiya növlərindən biri olan zaman kateqoriyasından əlavəedici elementə doğru transformasiya təhlil olunub.
Cümlənin iki struktur təsviri generativ transformasiya qaydalarında geniş işlənir. Hər bir cümlədə iki qat fərqləndirilir. Onlardan biri alt qat, digər isə üst qat hesab olunur
. 
Şüurumuzda mövcud sözlər öz sahəsinə, yəni sintaksisdə təsir edə biləcəyi bölməyə göndərilir. Bu alt qat (Deep Structure) olan sahədir. Daha sonra isə bu qat bir sıra transforma​siyaya məruz qalır. Sintaktik hərəkət məhz burada baş verir. Baş verən yer dəyişmə​ləri dilin üst qatında müşahidə olunur. Əmələ gəlmiş cümlələr qrammatikanı yaradır. Ənənəvi qrammatikada inversiya adlanan dil hadisəsini nəzərdən keçirək. Məsələn: You will leave. Will you leave?
.

Sual cümləsində köməkçi feil “will” cümlənin əvvəlinə keçir. Çağdaş ingilis dilində “you”nun sual cümlələrində “will”dən sonra gəlməsi qaydasına rast gəlməmişik. F-dən ZMN-ə doğru transformasiya nəzəriyyəsində qeyd olunur ki, mübtəda FS-in daxilində olur, daha sonradan ZMNS-ə köçür. Bu fikri ağac budaqlanmasına tətbiq edək: 

Qrafik 2.3.1.
Will you leave? cümləsinin budaqlanmasını təhlil etsək, görərik ki, bu cümləyə complementizer, yəni əlavəedici element başçılıq edir və onun tərkibində [-S] olur. Təqdim olunan cümlə sual cümləsi olduğu üçün bu işarə [+S] olacaqdır. Buradakı [S]- sual sözünün kateqoriya nişanıdır. Bu zaman sual cümləsinin səciyyəvi xüsusiyyəti olan soruşmaq önə çıxır. Bu öz növbəsində ZMNS-dən “will”-in əvvələ keçməsini tələb edir. ZMN-də “will”-in qalması cümlənin qrammatik baxımından yanlış olmasına səbəb olur, ona görə də “will” ZMN-dən silinir. Lakin, özündən sonra digər elementlərin ora keçməməsi üçün iz qoyur və bu da kiçik “ti” hərfi ilə işarə olunur. Buna Zaman kateqoriyasından Əlavəedici elementə doğru transformasiya deyilir
. Nəhayət, aldığımız nəticə sual cümləsinin quruluşu olur. 

Başqa bir misala diqqət yetirək: 

You have eaten salmon. (Siz qızıl balıq yemisiniz)
.

Have you eaten salmon? (Siz qızıl balıq yemisiniz?)

Yenidən inversiya baş verir. Bu zaman inversiya ZMN-dən deyil, ƏE-dən başlayacaq və ZMN mövqeyində heç bir konstituent olmadığına görə ora keçəcəkdir. ƏE-dəki “-en” şəkilçisi F-ə, yəni eat feilinə keçəcəkdir. ZMN-dəki have də ƏE kateqoriya nişanının olduğu mövqeyə köçür, beləliklə, biz Dövrü transformasiyanın şahidi oluruq. [+S]-in tələbi Have-in əvvələ keçməsidir. Bunun üçün Bit.B.-dəki have silinməlidir. [+S]- ZMN-dən have gəlməsini tələb etdiyi üçün ZMN-dəki have ƏE-yə doğru transformasiya olunur və ƏES-də ti işarəsi qoyuruq, bu iz ZMN-ə köçür, oradan isə ƏE-yə doğru istiqamət götürür. 

İkinci fəslin dördüncü yarımfəsli “Feili kateqoriyadan zaman kateqoriyasına doğru transformasiya” adlanır. Əsas sözün transfor​masiyasının digər bir növü olan feili kateqoriyadan zaman kateqo​riyasına doğru transformasiyanın mahiyyətinə aydınlıq bu yarımfəsildə gətirilir. 
ZMN-dən ƏE-yə transformasiyaya nəzər saldıqdan sonra daha fərqli bir transformasiya növünə nəzər salaq. Bu köçmə əməliyyatı F-dən ZMN-ə köçməni daha aydın desək, FS-dəki F mövqeyində təsirli feil olan əsas sözün ZMNS-dəki əsas söz olan ZMN mövqeyinə doğru trnasformasiyasıdır. Bu da feili kateqoriyadan zaman kateqoriyasına doğru transformasiya adlanır. Bu növ ZMN-nin transformasiyası kraliça Elizabet dövrünə aid ingilis dilində (yəni I Elizabetin hakimiyyəti illərində, U.Şeksprin yaradıcılığı dövründə) daha məhsuldar idi, ancaq, çağdaş ingilis dilində bu hal demək olar ki, müşahidə olunmur. 

Əvvəlki dövrə xas ingilis dilində not zərfliyinin feildən əvvəl yerləşdirilməsi ilə daha doğrusu, köməkçi feillə əsas feilin arasında yerləşdirilməsilə mənanın inkarlaşdırılması səciyyəvi idi. Məsələn:

She shall not see me
. (O, məni görməyəcək)
I will not think it
. (Mən bunu fikirləşməyəcəm.
İnkarlıq ifadə edən sual cümlələrdə isə köməkçi feil mübtədadan əvvəl yerləşdirilir və not feilinin qarşısında qalır.

Həmin dövr U.Şekspir yaradıcılığında not zərflik idi və özündən sonra gələn feili söyləmin spesifikator funksiyasını (məsələn, “not see me”-nin spesifikatorudur və beləliklə, see me-ni təyin etmiş olur) yerinə yetirirdi
. Cümlənin təhlili not-un see feilinin qarşısında mövqe tutmasının izahını verir. 

Sual cümlələrində köməkçi feilin ZMN-dən ƏE-yə doğru transformasiyasını (çağdaş ingilis dilindəki kimi) nəzərə alsaq, aşağıda verilən cümlədəki ZMN-dən ƏE-yə köçmə prosesi (əməliyyatı) sadələşdirilmiş formada təqdim olunmuş budaqlan​madakı kimi olacaqdır. (Burada the sea rage like an angry boar-ı budaq cümlə kimi götürmüşük).

Have I not heard sea like an angry boar
.(Mən heç ömrümdə dənizin qəzəbli qabana bənzər səsini eşitməmişəm.)

	                    ƏES

          ƏE                   ZMNS

           Ø

                             I        ZMN                  FS

             -------------  Have                Z                 Fˈ

                                         not                    F                 ZMNS
                                                           heard    not heard the sea to rage 

                                                                              like an angry boar


Qrafik 2.4.2.
Köməkçi feil have əvvəlcə ZMN-də birləşir, sonra isə ƏE-yə köçür (yəni köməkçi feilin surəti əvvəlcə ƏE-dəki sual şəkilçili S ilə birləşir) və özündən sonra ZMN-də ləğv olunacaq surətini qoyur. Not-un FS-in spesifikatoru olması (have ƏE-yə köçdükdən sonra) onun (not-un) heard feilinin qarşısında yerləşməsi faktının izahını verir.

Lakin, U.Şekspir yaradıcılığındakı işlənən ingilis dilindəki inkar cümlələrin maraqlı cəhəti odur ki, köməkçi feil iştirak etməyən şəxsli cümlələrdə əsas feil not-un qarşısındakı mövqedə olur:

I care not for her; 
(Mən ona əhəmiyyət vermirəm.)
My master seeks not me; (Ağam məni axtarmır.)

Əvvəldə qeyd etmişdik ki, not kraliça Elizabet dövrünə aid ingilis dilində əsas feildən əvvəl mövqe tutmuşdur. Yuxarıda verilmiş U.Şekspirin əsərindəki cümlələrdə isə vəziyyət fərqlidir. Deməli, kraliça I Elizabet dövrünə aid ingilis dilində şəxsli ZMN kateqoriya nişanında köməkçi feil işlənməmişdir və buna görə də əsas söz mövqeyində duran F ZMNS-dəki ZMN mövqeyini doldurması üçün yerini dəyişir. Nəticədə də I care not for her kimi cümlədə F-dən ZMN-yə transformasiya baş verir. 

Beləliklə, care feili ZMNS-dəki əsas söz olan ZMN-ə köçür və daha sonra F-dəki care-nin tələffüz olunmayan orijinal mövcud​luğu ilə not-un qarşısına köçür. Nəhayət, yaranmış ZMNS cümlənin nəqli olmasını vurğulayan, mübtədaya (yəni I-a) adlıq hal verən və tələffüz edilməyən əlavəedici element ilə birləşir.

Dissertasiyanın üçüncü fəsli “Wh ilə başlayan sözlərin və sintaktik arqumentin transformasiyası” adlanır. Bu fəsil də dörd yarımfəsildən ibarətdir.

Birinci yarımfəsil “Xüsusi suallarda sual sözlərinin trans​formasiyası” adlanır. Xüsusi suallarda sual sözünün transformasi​yasının mahiyyəti və onların işlənmə məqamları bu fəsildə geniş müzakirə olunur.

Hazırkı dövrə qədər sintaktik quruluşları təhlil edərkən, ƏES-in əsas sözü olan ƏE konstituentini (bu mövqe əlavəedici element və önə keçmiş köməkçi feillə doldurula bilər) və ZMNS tamamlayıcısını ehtiva etməsi zənn edilirdi. 
Lakin, bu zaman sual cümlələ​rində köməkçi və ya modal feilləri qabaqlayan Wh ilə başlayan söyləmlərin hansı mövqeni tutması sual altında qalır. Bu fikri izah etmək üçün A.Məmmədovun “Dilçiliyin müasir problemləri” adlı kitabına müraciət edirik. Həmin kitabda A.Məmmədov bu barədə belə yazır: “İngilis dilinin qrammatikasının əhəmiyyətli hissəsini N.Xomski mövcud qaydaların tətbiqi ilə təsvir edə bilmişdir. O, vasitəsiz strukturların formalaşması qaydalarının məhdud olduğunu əsas gətirərək, onların sonsuz sayda dərin strukturlar yarada bildiyini qeyd etmişdir. Lakin, bu quruluşlar sonsuz sayda real olan üst quruluşlar yaratma imkanından məhrumdurlar. Cümlənin məqsəd və intonasiyaya görə növlərinə nəzər salındıqda bu cür quruluşlara daha çox sual, inkar cümlələrində rast gəldiyini görürlər” 
.
Aşağıda verilmiş sual cümlələrinin quruluşuna diqqət yetirək:

Where do you live? (Siz harada yaşayırsınız?) 
.
What did you do? (Siz nə etdiniz?) 
.
How was your exam? How long will it take? kimi sual cümlələrindəki How sözündən wh word kimi bəhs olunur. Çünki o Wh ilə başlayan sual sözləri kimi eyni sintaktik davranışı nümayiş etdirir.

Bu cümlələrin hər birində ƏES-dəki ƏE vəzifəsini tutan köməkçi feillər önə köçürülmüşdür və onların hər birinin qarşısında sual sözü mövcuddur. Əgər müvafiq qaydalara nəzər yetirsək görərik ki, sual sözləri feillərin tamamlığı rolunda cümlənin sonunda gəlməlidir.

Üçüncü fəslin ikinci yarımbaşlığı Payd-paypinq (Pied-Piping) – bütöv sintaktik quruluşun tədrici transformasiyası” adlanır. Sual sözünün transformasiyası zamanı mövqeyini dəyişmiş tərkib hissəsinin özü ilə bərabər ən yaxın elementinin də transformasiyasına səbəb olması bu yarımfəslin mövzusunu təşkil edir.

Payd-paypinq sintaksisdə qeyri-ardıcıllığın bir tərzidir. Bu hadisə transformasiya prosesində davam etdirilə bilən və davam etdirilə bilinməyən tərkib hissələrini təqdim edir. Payd-paypinq ən çox sual cümlələrində və təyin budaq cümlələrində Wh ilə başlayan sözün önə keçməsi hallarında müşahidə olunur. Payd-paypinq German dillərində daha çox rast gəlinən hadisədir.
“Pied-Piping” dildən-dilə əhəmiyyətli dərəcədə fərqlənir. Nisbətən ciddi söz sırasına malik olan dillər sərbəst söz sırasına malik olan dillərdən daha çox pay-paypinqdən istifadə edir. Beləliklə, isimdən əvvəlki spesifikatorun bütöv ismi quruluşu payd-paypinq etməsi vacibdir. Bu məhdudiyyət “Left Branch Condition” – “Sol tərəf şərti”
 kimi tanınır. Sol tərəfdə mövcud olan spesifikator aid olduğu ismi söyləmdən ayrıla bilməz.
Müasir qrammatistlər üçün payd-paypinq çox maraqlı mövzudur
. Payd-paypinq zamanı asılı sözlər öz mövqelərini əsas sözlərə uyğun olaraq götürür. Adətən, bu hal əksinə olaraq baş vermir. Aşağıdakı nümunələrlə fikrimizə aydınlıq gətirək:

1. Sarah goes with father. 
(Sara atası ilə gedir.)
2. Who does she go with? (O, kim ilə gedir?)
3. With whom does she go? (O, kim ilə gedir?)
1-ci cümlədə Sarah sözü öz mövqeyini with-dən götürür. O, da öz növbəsində mövqeyini go feilindən götürür. Who öz mövqeyini does köməkçi feilindən götürür. Belə deyə bilərik ki, bu onun mövcud iki əsas sözdən biridir, digər əsas söz isə with-dir. Lakin bu ardıcıllığı pozaraq with öz mövqeyini whom-dan götürür. Belə olmasaydı, onun cümlənin lap əvvəlində olmasına heç bir səbəb olmazdı. Buradan aydın olur ki, əsas söz öz mövqeyini ondan asılı sözdən götürmüşdür. Bu analogiyanı təqib edərək biz “pied-piping” nəzəriyyəsinə gəlib çıxmış oluruq.
Üçüncü fəslin üçüncü yarımfəslində nida cümləsi və təyin budaq cümlələrindəki transformasiya təhlil edilmişdir.

Cümlə elə bir strukturdur ki, onda işlədilən hər bir parçanın öz rolu və başqa parçalara bağlanmasında xüsusi üsulu vardır. İnsanlar arasındakı ünsiyyət yalnız cümlə vasitəsilə həyata keçirilir və bu da dilin ünsiyyət vasitəsi kimi fəaliyyət göstərməsinə şərait yaradır. O.Musayev yazır: “Ünsiyyət prosesində işlədilən cümlələr fikri ifadə etmək məqsədinə və eləcə də qrammatik quruluşuna görə müxtəlif olur”
. 

Wh ilə başlayan sözün transformasiyasının nida cümlələrində hansı şəkildə baş verdiyini müşahidə etmək üçün bir sıra təhlillər apardıq. Əvvəlcə ədatlardan başlayaq. 
Qeyd edək ki, Wh ilə başlayan nida cümlələrinin təhlili olduqca maraqlıdır. Nümunələrə baxaq:

What a lot of books you have read! 

How nice to see a new face, ' the woman in black velvet said
.
"…how can you be cruel like that!" she cried out.

What a great car you have!
What a handsome man he is!

How strange it was!
How quickly he understands!

Göründüyü kimi, bu nümunələrdə nida mənasını ifadə edən ədatlar cümlənin əvvəlində işlədilmişdir və bu zaman cümlədə heç bir inversiya baş vermişdir. Bu o deməkdir ki, nida [ZMN] xüsusiyyəti deyil [S,GPP] xüsusiyyəti daşıyır. Tərkibində Wh sözü olan ədatlar nida cümlələrində nida xüsusiyyəti daşıyan ƏE tərəfindən başçılıq edilən ƏES-lərdir, yəni ƏE-nin burada nida gücü (N Gücü) xüsusiyyəti vardır. Sual cümləsi tərkibində əsas sözü (ƏE) [ZMN] xüsusiyyəti daşıyan, sual əvəzlikli yeganə cümlədir. 

Dissertasiyanın son yarımfəsli “Sintaktik arqumentin trans​formasiyası” adlanır. Bu yarımfəsildə mərhələli şəkildə sintaktik arqumentin yarandığı qovşaq və onun transformasiyası təhlil olunmuşdur.

Sintaktik arqumentin transformasiyası məsələsi müasir ingilis dilində aktuallığını qorumaqdadır. Bu hərəkət vasitəsilə sabitləşdirilmiş qrammatik funksiya təyin olunmuş yerə yəni müvafiq söyləmə transformasiya olunur. Buna misal olaraq, məlum cümlənin tamamlığının məchul cümlənin mübtədasına çevrilməsini göstərmək olar:

The crew paved the entire stretch of highway.

(Heyyət bütün magistral yolu döşədi).

The entire stretch of highway was paved (by the crew).

(Bütün magistral yol (heyət tərəfindən) döşənildi).

Sintaksisdə mübtədaya nəzər yetirdikdə çağdaş dövrə qədər mübtədanın Zaman söyləminin içərisində yarandığı və öz spesifikator vəzifəsində qaldığı güman edi​lirdi. Təbii olaraq, istisna hallar da qeyd olunmuşdur. Wh ilə başlayan sözün transformasiyasında mübtədanın tam söyləm olan ƏES-ə köçdüyü qeyd olunurdu. Lakin, müasir dövrdə bu kimi məsələlər daha geniş araşdırılmış və mübtədanın FS-in içərisində daxilən yarandığı, həmin söyləmin sintaktik arqumenti olması, onun ardınca isə feili söyləm içərisində spesifikator vəzifəsinə qalxması N.Xomski kimi bir çox alimlərin əsərlərində öz yerini tutmuşdur. Zaman nişanlı söyləmin daşıdığı Genişlən​dirilmiş Proyek​siya Prinsipi transformasiyasının baş verməsinə səbəb olunmuşdur. Spes-ZMNS-in A-mövqeyində olduğuna görə (bu vəzifədə yalnız sintaktik arqument söyləmləri ola bilər) mübtədanın spes-ZMNS-ə köçmə əməliyyatı Sintaktik arqu​mentin transformasiyası adlanır
.
Tədqiqatdan alınan əsas “Nəticə”ləri qısaca olaraq aşağıdakı kimi ümumiləşdirmək olar:

1. Universal qrammatikanın əsasını təşkil edən meyarları araşdırarkən məlum oldu ki, mövcud meyarlar minimalizmin əsasında dayanır. Buna görə də universallıq getdikcə daha dərin xarakter alaraq “Minimalist Proqram”ın əsasını təşkil edir.

2. Törəmə qrammatikanın inkişaf modellərini tədqiq edərkən onun Transformasiyon Qrammatika, Standart nəzəriyyə, Genişlən​dirilmiş standart nəzəriyyə, İdarəetmə və birləşdirmə nəzəriyyəsi kimi növlərini müəyyən etdik. 
3. Sözlərin sintaktik səviyyədəki söyləmləri əmələ gətirmək üçün necə birləşdiyini araşdırdıq və bu qənaətə gəldik ki, daha mürəkkəb söyləmlər əvvəlcə mütəşəkkil binar (qoşa) birləşmə əməliyyatı və daha sonra transformasiya nəticəsində yaranır. Bu söyləmlərdən hər birinin daha böyük tərkib hissəsi əmələ gətirmək üçün transformasiya olunduğunu əsaslandırdıq. Bu zaman sıfır konstituent binarlığı təmin edən amillərdən biri kimi çıxış edir.

4. Əsas məna daşıyan sözün transformasiyasının iki surəti müəyyən olundu: 1) Zaman kateqoriyasından Əlavəedici element kateqoriyasına transformasiya; 2) Feil kateqoriyasından Zaman kateqoriyasına doğru transformasiya. Mövcud transformasiyalar Əsas sözə qoyulan məhdudiyyət səbəbindən irəli sürülən ciddi Məkana mənsubluq şərtinə məruz qalır. Bu məhdudiyyət transformasiyanın ardıcıl və dövrü üslubda olmasını şərtləndirir və transformasiya tərkibindəki quruluşda təqdim olunan əsas sözlə növbəti ən yüksək əsas söz arasında baş tutmalıdır və bu məsələ nümunələrlə sübut olundu. 

5. Sual cümlələrində köməkçi feilin inversiyası ZMN-dən ƏE-yə doğru transformasiyanı ehtiva edir. Bu proses ZMNS-dəki ZMN mövqeyinin ƏES-dəki ƏE mövqeyinə köçməsilə baş verir. Sual cümlələrində ƏE-nin mövqeyi şəkilçilidir. Bu mövqe güclü zaman xüsusiyyəti daşıması və tərkibində sıfır sual hissəciyi ehtiva etməsi sayəsində çox güclü olduğuna görə ZMN-dəki köməkçi feillər ƏE-yə doğru yönəlir.

6. Köməkçi feilin inversiyasının köçürmə və surət yaratma kimi ayrı-ayrı əməliyyatları ehtiva etməsi sübuta yetirildi. ZMN-dəki köməkçi feilin surəti ƏE-dəki şəkilçili sual hissəciyi S ilə birləşir və daha sonra köməkçi feilin ZMN-dəki orijinal çıxışı ləğv olunur.

7. Kraliça I Elizabet dövrünə aid ingilis dilində təsriflənən və əsas məna daşıyan feillər F-dən ZMN-ə köçürülmə əməliyyatı vasitəsilə F-dəki mövqeyindən ZMN-ə doğru köçürülür. Bu proses müasir ingilis dilində artıq mümkün deyil. Bunun səbəbi isə feilləri ZMN-ə doğru qalxmağa təhrik edən ZMN affiksinin kraliça I Elizabet dövrünə aid ingilis dilində güclü olmasıdır. ZMN-nin çağdaş ingilis dilindəki variantı isə zəifdir. Buna görə də ZMN-dəki ZMN affiksi şəkilçi yerdəyişməsi vasitəsilə əsas feilə doğru aşağı düşür. Lakin, F-dən ZMN-ə transformasiyanın kiçik əlamətlərini be və have feillərinin daha aşağı mövqedən ZMNS-dəki ZMN mövqeyinə doğru yüksəlməsi şəxsli cümlələrdə müşahidə olunur. Müasir ingilis dilində təsriflənən ZMN leksik feilləri deyil, köməkçi feillər kimi leksik cəhətdən yüngül mənalı feilləri ZMN-ə cəlb edə bilir.

8. İngilis dilinin erkən variantları ilə müasir ingilis dilinin müqayisəsinə də xüsusi diqqət yetirilir. FS-in spesifikatoru kimi təhlil etdiyimiz inkar  hissəciyi not-a alternativ təhlil təqdim edirik və C.Çoserə xas olan ingilis dilində “ne” İNKS-in spesifikatoru kimi müəyyən olunur. Müasir ingilis dilində isə həmin hissəcik boş qalır. U.Şekspirin əsərlərində isə “ne” inkar hissəciyinin təhriki ilə F-dən ZMN-ə doğru transformasiyanı müşahidə etmək mümkündür. Müasir ingilis dilində qeyd olunanın əksinə olaraq “not” inkar hissəciyi leksik məna daşıyan feili transformasiyaya təhrik edə bilmir.

9. Şəkilçi yerdəyişməsi və do feilinin morfoloji şərhinə əsasən qeyd edirik ki, qrammatikanın sintaktik komponenti təqdim olunan sintaktik quruluşda törəyir və müvafiq quruluş daha sonra morfoloji və fonoloji vasitələrin yaranması üçün FF komponentə göndərilir. Əgər yaranmış quruluşda sərbəst ZMN affiksi varsa, bu Şəkilçi yerdəyişməsi vasitəsilə dərhal feil ilə ifadə olunan əsas sözə düşəcəkdir. 

10. Tərkibində birdən çox Wh ilə başlayan sözlər olan cümlələrdə ən yaxın elementin cəlb olunması prinsipinə əsasən ən yaxın Wh ilə başlayan sözü Əlavəedici element Konstituentin idarə olunması əlaqəsinə tabe edir. Wh ilə başlayan söz transformasiya zamanı özü ilə bərabər ən yaxın elementini də gətirir ki, bu hadisə də dilçilikdə payd-paypinq adlanır.

11. N.Xomskinin konvergentlik anlayışı tərkibində Wh ilə başlayan sözü ehtiva edən mümkün ən kiçik söyləmin önə keçirilməsini təhrik edən proses kimi təhlil edildi. Nəticə qrammatik cəhətdən mütləq şəkildə düzgün alınır, çünki önə köçmüş Wh söyləmi spes-ƏES-ə köçür və bu mövqe yalnız maksimal proyeksiya tərəfindən tutula bilər. Wh ilə başlayan sözün transformasiyası tərkibində Wh ilə başlayan sözü ehtiva edən mümkün ən kiçik maksimal proyeksiyanı önə keçirə bilir. İngilis dilində Wh ilə başlayan söz transformasiya zamanı özü ilə birgə sözönüsünü də gətirir və beləliklə, bütün sözönülü söyləm spes-SS-ə köçür. Bunun səbəbi kimi isə ingilis dilində mövcud olan Kənarda qalma məhdudiyyəti sözönülərin kənarda qalmasının qarşısını alır və Konvergentlik prinsipi bütün sözönülü söyləmi spes-SS-ə köçürür. Sol budaq məhdudiyyəti isə whose kimi yiyəlik halı bildirən sözlərin tərkibində olduqları DS-dən çıxarılmasının qarşısını alır. Nəticədə Konvergentlik Prinsipinə əsasən whose-u ehtiva edən bütün DS-lər cümlələrdə önə keçir.

12. Nida cümlələrinin sintaksisinə nəzər yetirdikdə onların [S, GPP] xüsusiyyəti daşımalarını və bunun əksinə olaraq ZMN xüsusiyyətinə yiyələnmədiklərini aşkara çıxarmış olduq. Digər cümlələr kimi bu cümlələrin də əsas sözünün ƏE elementi olmasını müşahidə etdik. Bütün bunları nida cümləsinin ƏES olmasına arqument kimi gətirdik və bu zaman köməkçi feilin inversiyası olmadan Wh ilə başlayan sözün transformasiyası baş verir.

13. Təyin budaq cümlələrinin törəməsi isə tərkibində spes-ƏES-ə köçən təyini əvəzliyi ehtiva edən Wh ilə başlayan söyləmi transformasiyaya təhrik edir. Buradakı təyini əvəzlik spes-ƏES-dəki mövqeyində sıfır tələffüzü qəbul etmə iqtidarında olur. Tam əlavəedici elementin filtrinin təsiri ilə isə əlavəedici element, təyini əvəzlik və ya hər ikisi təyini budaq cümlələrində sıfır tələffüz əldə edir.

14. Əvvələ keçmiş Wh ilə başlayan söyləmlər transformasiya vasitəsilə A maneəsində (Aˊ) mövqelənir. Bu mövqe sintaktik arqument tərəfindən tutula bilər. Bu Wh ilə başlayan söyləmin spes-ƏES-ə köçə bilməsini ifadə edir və burada A maneəsi mövqeyi mövcuddur. Odur ki, Wh ilə başlayan sözün transformasiyasının Aˊ maneəsi transformasiya əməliyyatının xüsusi bir nümunəsi olması qənaətinə gəlirik.

15. Mübtədalar FS-in daxilində yaranır və bu da FS-Daxili mübtəda fərziyyəsi adlanır. FS-in spesifikatoru ZMNS-dəki spesifikator mövqeyinə köçür və bu Sintaktik arqumentin transformasiyası adlanır. Bütöv cümlə şəklində olan idiomlar DMF-yə təcrübi sübutdur. İdiomların vahid konstituent olma tələbi ilə mübtəda da xəbər kimi FS daxilində spesifikator mövqeyindən əsasını götürür və oradan Sintaktik arqumentin transformasiyası vasitəsilə yüksələrək ZMN tərəfindən başçılıq edilən ZMNS-dəki müvafiq mövqeyə köçür.

